**LAPSE LASTEAEDA HARJUTAMISE PÕHIMÕTTED MUHU LASTEAIAS**

Lapse lasteaeda minek on üks oluline sündmus nii lapsele kui ka perekonnale. Sellega kaasnevad mitmed muutused pere tegemistes ja igapäevaelus. Lapse arengut hakkab lisaks perekonnale mõjutama lasteaias tehtav õppe-kasvatustöö.

Lapse heaolu lasteaias oleneb mitmest asjaolust:

* pere valmisolek lapse lasteaeda viimiseks
* pere hoiakud ja ootused lasteaia suhtes
* rühma personali soe suhtumine ja sõbralik keskkond
* usaldus pere ja lasteaia vahel

LAPSEVANEMA VALMISOLEK

* esimene kohtumine lapsevanemaga toimub mais/juunis. Kohtumisel viibivad lisaks rühma personalile lasteaia direktor ja meditsiinitöötaja .
* kohtu lasteaia direktori ja rühma õpetajatega põhjaliku informatsiooni saamiseks
* tutvu oma rühma päevakavaga ja lasteaias kehtivate reeglitega
* kohanda kodune päevakava võimalikult samasse rütmi lasteaia omaga
* lepi kokku võimalused koos lapsega lasteaia ja rühma eelnevaks külastamiseks
* ole endas kindel, et lasteaed on teie lapsele parim paik

LAPSE ETTEVALMISTAMINE LASTEAEDA MINEKUKS

* räägi lapsele lasteaiast, uutest sõpradest, mängudest ja tegevustest lasteaias
* tutvusta lapsele lasteaia mänguväljakut ja võimalusel mängige seal koos eakaaslastega
* harjuta last aegsasti lasteaia elurütmiga
* võõruta laps juba aegsasti lutist ja lutipudelist, mähkmetest, harjumusest süles uinuda, söögiga mängimisest jne.
* õpeta last iseseisvalt sööma, potil käima, riietuma, käsi ja nägu pesema ja kuivatama, mänguasju koristama
* lase lapsel ise teha kõike, mis talle jõukohane on
* märka ja kiida lapse edusamme
* ära tee lapse eest ära seda, millega ta ise hakkama saab
* selgita lapsele, et alati ei saa tema soove otsekohe täita - lapsi on rühmas palju ja kõik vajavad õpetaja tähelepanu.
* harjuta last kuulama ja tähele panema

LAPSE LASTEAEDA HARJUTAMINE, KOHANEMINE JA TERVIS

* lasteaiaga harjutamine planeerida nii, et lapsevanem ei peaks ise tööle kiirustama
* esimestel päevadel vajab laps vanemat enda kõrvale
* esimesed lasteaiapäevad olgu lühikesed
* magama ja sööma jääb laps siis kui rühma personal leiab, et laps on päeva esimese poolega juba kohanenud
* lapse harjumist puudutavates küsimustes pöörduge alati rühma töötajate poole, see võimaldab ära hoida võimalikke möödarääkimisi ja arusaamatusi
* kui lapsest lahkumine on raske, siis jääge ikkagi enesekindlaks, kallistage teda tavalisel moel ja lahkuge kohe peale hüvasti jätmist
* vajadusel pange lapsele kaasa tema lemmikmänguasi
* jälgige, et lapse lasteaiapäev ei kujuneks liiga pikaks (8-10tundi). See muudab lapse närviliseks ja ta haigestub tavalisest kergemini
* kohanemisperiood võib lapses tekitada stressi, mis väljendub nutmise või õnnetu olekuga
* kohanemisperioodil võib laps olla haigustele vastuvõtlikum
* harjutamise perioodil on soovitav mitte teha pikemaid pause. Vastasel juhul uuesti lasteaeda tulles algab harjutamine algusest peale

LISA 1. Tutvumisküsimustik lapsevanemale (näidis).

LP. LAPSEVANEM!

Aitäh, et olete otsustanud oma lapse meie hoolde anda. Teie lapse paremaks tundmaõppimiseks on meile suureks abiks Teie vastused järgnevatele küsimustele. Teie vastused pole mõeldud avalikustamiseks vaid teadmiseks õpetajale. Aitäh kõigile vastajatele!

Lapse nimi:

Kuidas kutsute last kodus?

Õdede-vendade nimed ja vanused:

Lapse sõbrad, muud lähedased ja koduloomad:

Kas lapse elus on olnud mingeid muutusi(perekonna koosseis, elukoha vahetus vms.) kas ja kuidas on see last mõjutanud?

Kas teie laps jääb kergesti haigeks?

Kas lapsel on kroonilisi haigusi või allergiaid? Milliseid?

Mis kell on laps harjunud õhtul magama minema?

Kui pikk on ööune kestvus ja kas uni on rahulik?

Millised on lapse harjumused magamaminekul ja -jäämisel?

Millist abi vajab laps riietumisel?

Milline on lapse söögiisu ja lemmiktoidud?

Kas on mingeid probleeme lapse füüsilises arengus?

Kas Teie laps on liikuv või rahulik?

Kuidas suhtub teie laps teistesse lastesse ja võõrastesse täiskasvanutesse?

Millised on lapse lemmikmängud, -mänguasjad ja -tegevused?

Mida teete lapse sihipäraseks arendamiseks?

Kas ja kui kaua päevas vaatab Teie laps televiisorit?

Millised on Teie kasvatuspõhimõtted?

Mida ootate lasteaialt kasvatuse osas?

Mida soovitate oma lapse arendamises erilise tähelepanu alla võtta?

Milline on teie nägemus edaspidisest koostööst lasteaia ja kodu vahel?

Teie arvamused, ettepanekud ja soovid meile?